Zbog tih globalnih razvojnih izazova europska financijska struktura za razvoj mora biti još djelotvornija, učinkovitija i dosljednija te mora imati veći odjek. Bolja koordinacija u okviru pristupa Tima Europa važnija je nego ikad kako bi se izbjeglo rascjepkano djelovanje i osigurale bolje sinergije i učinkovitost. To uključuje i bolje iskorištavanje dugogodišnjeg iskustva različitih aktera i, po mogućnosti, udruživanje financijskih sredstava kako bi se postigao veći učinak i potaknula mobilizacija ulaganja iz privatnog sektora.

Usporedno s time Memorandum o razumijevanju između EIB-a i EBRD-a iz 2012., zajedno s Komisijom, doveo je do redovitih koordinacijskih sastanaka između tih banaka. Postavio je i temelje za „Okvirni sporazum o suradnji na projektima”, koji su te dvije banke sklopile u listopadu 2021. (vidjeti u nastavku).

Potvrđivanje jačeg usmjeravanja politika EU-a

Za učinkovitiju europsku financijsku strukturu za razvoj potrebno je jače usmjeravanje politika EU-a. Treba povećati dosljednost aktivnosti financijskih institucija s ciljevima vanjske politike EU-a kako bi se pojačao razvojni učinak aktivnosti EU-a u trećim zemljama i poboljšala njihova usklađenost sa strateškim interesima EU-a.

Promicanje jače koordinacije

Europska financijska struktura za razvoj trebala bi se temeljiti na jačoj koordinaciji, pri čemu treba upotrijebiti raznolikost svih njezinih aktera kako bi zajednički djelovali i povećali dosljednost mjera EU-a u partnerskim zemljama radi veće učinkovitosti i transformativnog razvojnog učinka, uz istodobno poticanje sudjelovanja privatnih ulagača.

Uspostava uključivije financijske strukture

Europska financijska struktura za razvoj trebala bi biti uključiva i omogućiti sudjelovanje svih zainteresiranih institucija za financiranje razvoja, uključujući male i srednje partnere.

Osiguravanje veće vidljivosti i jačeg utjecaja mjera EU-a i njegovih država članica primjenom pristupa Tima Europa

Veća vidljivost mjera EU-a i njegovih država članica u cijelom svijetu zahtijeva bolje brendiranje EU-a, među ostalim putem pristupa Tima Europa i doprinosom uspostavi novog brenda Global Gateway. To je potrebno kako bi shvaćanje uloge EU-a u svijetu bilo razmjerno potpori koju on pruža. Veliki udjeli EU-a u međunarodnim financijskim institucijama zahtijevaju usklađeniji i dosljedniji „glas EU-a” kako bi on mogao učinkovitije braniti svoje strateške interese.

8.Mjere

Kao potpora tim ciljevima u planu se opisuju specifične mjere koje Komisija predlaže za ostvarenje tih četiriju ciljeva. One su podijeljene na posebne aktivnosti koje proizlaze iz nedavno donesenog Instrumenta za susjedstvo, razvoj i međunarodnu suradnju – Globalna Europa i drugih strateških dokumenata te dodatne mjere kojima će se poduprijeti poboljšanja u usmjeravanju politika, koordinaciji, uključivosti i vidljivosti.

2.2.1 Instrument za susjedstvo, razvoj i međunarodnu suradnju – Globalna Europa i drugi strateški dokumenti

Jasniji smjer i smjernice politike

Kako je prethodno navedeno, bolji smjer i smjernice politike ključni su za povećanje učinka vanjskog djelovanja Unije i osiguravanje velikog doprinosa općim političkim ciljevima. U uredbama o Instrumentu za susjedstvo, razvoj i međunarodnu suradnju – Globalna Europa i Instrumentu pretpristupne pomoći (IPA III) utvrđeni su prioriteti koje EU nastoji poduprijeti i određeni su ciljevi u pogledu potrošnje za specifična područja, kao što su klima, migracije i prisilna migracija ili ljudski razvoj. U Komunikaciji o strategiji Global Gateway navedene su dodatne smjernice o načinu rješavanja gorućih globalnih problema, od klimatskih promjena i zaštite okoliša do jačanja digitalizacije, poboljšanja zdravstvene sigurnosti, povećanja konkurentnosti EU-a i sigurnosti globalnih lanaca opskrbe. U paketu ulaganja u okviru strategije Global Gateway Afrika–Europa, koji je pokrenut na sastanku na vrhu između EU-a i Afričke unije u veljači 2022., dodatno su određeni prioriteti za djelovanje u Africi za podupiranje jakog, uključivog, zelenog i digitalnog oporavka i tranzicije. Naposljetku, Strategija EU-a za suradnju u indo-pacifičkoj regiji (rujan 2021.) temelj je za ulaganje u azijsko-pacifičkoj regiji. Kad je riječ o europskom susjedstvu, novi dokumenti za Istočno partnerstvo i Zajednička komunikacija o obnovljenom partnerstvu s južnim susjedstvom te njihova dva prateća gospodarska i investicijska plana usmjereni su na dugoročan oporavak tih regija i njihovu gospodarsku konvergenciju s EU-om.